钦定古今图书集成/历象汇编/乾象典/第050卷 > 羽林军
## 钦定古今图书集成/历象汇编/乾象典/第050卷 > 羽林军

按《星经》，“羽林军星四十五星，垒壁十二星，并在室南，
主翊卫天子之军。”西入室五度，去北辰一百三十三
度也。

按《史记天官书》：“虚南有众星曰羽林天军。”

〈注〉《正义》曰：“羽林三十五星，三三而聚，散在垒壁南，天军也，亦天宿卫，主兵革。”

按：《汉书天文志》同。

〈注〉《虚危》营室，阴阳始终之处，际会之间，怕多奸邪，故设《羽林》为军卫。

按《晋书天文志》：“羽林四十五星，在营室南，一曰天军，
主军骑，又主翼王也。”

按：《隋书天文志》同。

按《宋史天文志》：“羽林军四十五星，三三而聚，散出垒
壁之南，一曰在营室之南，东西布列，北第一行，主天
军军骑翼卫之象。”

按《观象玩占》：“羽林军四十五星，三三而居，散在垒壁
之南，一曰材官，一曰天南库，一曰单于。军卫之象也，
主翼王宫。”巫咸曰：“羽林为天军，水官也，主守卫天子
之宫，故在壁、室之南。”